Skivevej mellem Hobro og Møldrup spærret på grund af væltet gyllevogn. Beredskabet oplyser, at der er gylle, der er løbet ud. De arbejder på at sikre nærtliggende vandløb.

Skivevej rute 579 mellem Hobro og Møldrup er spærret, da der her mandag morgen er væltet en gyllevogn. Traktoren, der havde påkoblet en gyllevogn, væltede efter et sammenstød med en personbil. Ulykken spærrer i øjeblikket hele Skivevej. Vejen vil være spærret noget tid endnu, da det vil tage beredskabet et par timer at rydde op, oplyser indsatslederen. Gyllen fra vognen er løbet ud, og er på vej ned i en lokal å. Så Beredskabet har travlt, da de foruden at skulle rydde vejen også skal sikre at gylleudslippet ikke forurener åen. Politiet oplyser at der er en voldsom kødannelse på Skivevej. Bilerne fra Nordjyske Motorvej, der kører fra ved Hobro, vil blive ledt mod øst af Skivevej ind mod Hobro. Mens bilerne, der kommer ad Skivevej mod Hobro vil blive ledt væk fra Skivevej ad Hørbygaard vej. Der er umiddelbart ingen tilskadekomne.